Predkladacia správa

Organizácia Spojených národov pre vzdelávanie, vedu a kultúru (UNESCO) je významným celosvetovým spoločenstvom, ktorého hlavným cieľom je prispievať k mieru a stabilite vo svete, podporou vzájomnej spolupráce medzi národmi, prostredníctvom výchovy, vzdelávania, vedy, kultúry a komunikácie za účelom ďalšieho všeobecného rešpektu spravodlivosti, základných ľudských práv a slobôd, ktoré sú podľa Charty OSN priznané všetkým ľuďom sveta, bez rozdielu rasy, pohlavia, jazyka či náboženského presvedčenia. 

Počas svojej existencie UNESCO zohralo prijatím viacerých konvencií a dohovorov iniciatívnu celosvetovú úlohu v presadzovaní právnej medzinárodnej ochrany a podpory v oblastiach vyžadujúcich si nadnárodný prístup, ako sú napr. vzdelávanie, kultúra, životné prostredie, sociálne problémy a pod. Na naplnenie svojho mandátu vytvára vlastné nástroje v podobe medzinárodných programov a inštitúcií a pod.

33. zasadnutie Generálnej konferencie UNESCO (ďalej GK UNESCO) nadväzuje na predchádzajúce zasadnutia, ktoré sa konajú pravidelne, v dvojročných intervaloch, za účasti delegácií členských štátov, pridružených členov, spoločne s prizvanými pozorovateľmi z nečlenských krajín, medzinárodných organizácií a mimovládnych organizácií.

Hlavnou úlohou GK je určiť všeobecnú orientáciu UNESCO, schváliť program a rozpočet organizácie na dvojročné obdobie a strednodobú stratégiu UNESCO na obdobie šiestich rokov (2007-2013) a zvoliť na štvorročné obdobie členov Výkonnej rady a subsidiárnych orgánov UNESCO. 

33. GK zvolí generálneho riaditeľa UNESCO, oslávi 60. výročie založenia organizácie a jej ústrednou témou bude Program vzdelanie pre všetkých (Education for All - EFA), ku ktorej sa uskutoční i okrúhly stôl ministrov školstva. Druhý okrúhly stôl ministrov bude venovaný vede.

SR ako členská krajina UNESCO od roku 1993 vyvíja svoju aktívnu činnosť v rámci programových oblastí UNESCO spoluprácou Stálej delegácie SR pri UNESCO v Paríži, Slovenskej komisie UNESCO a jej organizačných štruktúr a rezortných ministerstiev.  

33. GK UNESCO by mala v októbri 2005 prijať doposiaľ najambicióznejšie medzinárodnoprávne nástroje pripravené na pôde UNESCO:

-	Medzinárodný dohovor proti dopingu v športe
-	Deklaráciu UNESCO o univerzálnych bioetických normách
-	Dohovor UNESCO o ochrane a podpore rozmanitosti kultúrnych vyjadrení

Ambíciou SR počas nadchádzajúcej 33. GK UNESCO bude presadiť kandidatúru SR do odborných medzivládnych a medzinárodných programov UNESCO v oblasti prírodných a sociálnych vied. 
SR už získala predsedníctvo Komisii III pre prírodné a sociálne vedy v rámci 33. GK (schválené VR v apríli 2005) a bude usilovať i o post podpredsedu 33. GK.

Účelom predkladaného materiálu je schválenie postupu delegácie SR pri obhajovaní stanovísk a záujmov k prerokúvaným otázkam a vyjadrovaní stanovísk k návrhom materiálov programu 33. GK UNESCO.

Náklady súvisiace s vycestovaním a pobytom delegácie SR budú hradené z prostriedkov vysielajúcich organizácií.

Vzhľadom k charakteru materiálu sa Doložka finančných, ekonomických, environmentálnych vplyvov a vplyvov na zamestnanosť nevyhotovuje.